《峨嵋亭即席再送》
宋代·郭祥正

长江奔来一山裂，两岸崔嵬耸双阙。石人空老薜萝衣，夜夜孤双啸寒月。

斯亭谁作名峨嵋，颦翠含愁惜离别。浮生后会难再得，况复相看头雪白。

停杯执手聊逡巡，画鼓铜钲莫催客。客行西望紫皇家，紫皇真人驾龙车。

海若驱鲸上金钓，玉女挟春妆宝花。千官称觞祝天寿，箫韶九成奉肴酒。

青霄阔步随鹓鸾，肯向江头恋杨柳。杨柳花飞春日迟，登峨嵋兮送君归。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。